CELEX: 32012D0316
Language: el
Date: 2012-06-18 00:00:00
Title: 2012/316/ΕΕ: Εκτελεστική απόφαση της Επιτροπής, της 18ης Ιουνίου 2012 , για την έγκριση της επιβολής περιορισμών όσον αφορά την έγκριση βιοκτόνων που περιέχουν διφεθειαλόνη, την οποία γνωστοποίησε η Δανία σύμφωνα με το άρθρο 4 παράγραφος 4 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2012) 4025]

21.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 160/19
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Ιουνίου 2012
   για την έγκριση της επιβολής περιορισμών όσον αφορά την έγκριση βιοκτόνων που περιέχουν διφεθειαλόνη, την οποία γνωστοποίησε η Δανία σύμφωνα με το άρθρο 4 παράγραφος 4 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό C(2012) 4025]
   (Το κείμενο στη δανική γλώσσα είναι το μόνο αυθεντικό)
   (2012/316/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 4 παράγραφος 4,
   Εκτιμώντας τα ακόλουθα:
   
               (1)
            
            
               Το παράρτημα I της οδηγίας 98/8/ΕΚ περιέχει τον κατάλογο των δραστικών ουσιών που έχουν εγκριθεί σε ενωσιακό επίπεδο για να αποτελέσουν συστατικά βιοκτόνων. Η δραστική ουσία διφεθειαλόνη εγκρίθηκε ως συστατικό προϊόντων που ανήκουν στον τύπο προϊόντων 14, τρωκτικοκτόνα, όπως αυτός ορίζεται στο παράρτημα V της οδηγίας 98/8/ΕΚ, με την οδηγία 2007/69/ΕΚ της Επιτροπής, της 29ης Νοεμβρίου 2007, για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση της διφεθειαλόνης ως δραστικής ουσίας στο παράρτημα I (2).
            
         
               (2)
            
            
               Η διφεθειαλόνη αποτελεί αντιπηκτικό τρωκτικοκτόνο που είναι γνωστό ότι ενέχει κίνδυνο πρόκλησης ατυχημάτων με παιδιά, καθώς και κινδύνους για τα ζώα και το περιβάλλον. Έχει χαρακτηριστεί ως ουσία δυνητικά ανθεκτική, βιωσυσσωρεύσιμη και τοξική («ΑΒΤ») ή άκρως ανθεκτική και άκρως βιοσυσσωρεύσιμη («αΑαΒ»).
            
         
               (3)
            
            
               Παρ’ όλα αυτά, για λόγους δημόσιας υγείας και υγιεινής, κρίθηκε δικαιολογημένη η καταχώριση της διφεθειαλόνης και άλλων αντιπηκτικών τρωκτικοκτόνων στο παράρτημα I της οδηγίας 98/8/ΕΚ, με αποτέλεσμα να επιτρέπεται στα κράτη μέλη να εγκρίνουν προϊόντα με βάση τη διφεθειαλόνη. Ωστόσο, η οδηγία 2007/69/ΕΚ επιβάλλει στα κράτη μέλη να εξασφαλίζουν, όταν εγκρίνουν προϊόντα που περιέχουν διφεθειαλόνη, ότι ελαχιστοποιείται η πρωτογενής καθώς και η δευτερογενής έκθεση του ανθρώπου, των μη στοχευόμενων ζώων και του περιβάλλοντος, εξετάζοντας και εφαρμόζοντας όλα τα κατάλληλα και διαθέσιμα μέτρα μετριασμού του κινδύνου.
            
         
               (4)
            
            
               Η επιστημονική αξιολόγηση που οδήγησε στην έκδοση της οδηγίας 2007/69/ΕΚ κατέληξε στο συμπέρασμα ότι η σημαντικότερη μείωση της έκθεσης στη διφεθειαλόνη και των κινδύνων που εγκυμονεί η συγκεκριμένη ουσία επιτυγχάνεται με τον περιορισμό της χρήσης της σε μικρής διάρκειας προγράμματα αντιμετώπισης, τον περιορισμό της πρόσβασης των μη στοχευόμενων ζώων στα δολώματα και την απομάκρυνση των αχρησιμοποίητων δολωμάτων και των νεκρών ή ετοιμοθάνατων τρωκτικών κατά τη διάρκεια των προγραμμάτων τοποθέτησης δολωμάτων, προκειμένου να ελαχιστοποιείται η πιθανότητα πρωτογενούς ή δευτερογενούς έκθεσης μη στοχευόμενων ζώων. Η αξιολόγηση κατέληξε επίσης στο συμπέρασμα ότι μόνο οι επαγγελματίες χρήστες αναμένεται να ακολουθούν τις οδηγίες αυτές. Τα μέτρα μετριασμού του κινδύνου που αναφέρονται στην οδηγία 2007/69/ΕΚ περιλαμβάνουν, συνεπώς, τον περιορισμό της χρήσης μόνο σε επαγγελματική.
            
         
               (5)
            
            
               Η εταιρεία LiphaTech S.A.S. («ο αιτών»), υπέβαλε αίτηση στο Ηνωμένο Βασίλειο, σύμφωνα με το άρθρο 8 της οδηγίας 98/8/ΕΚ, για την έγκριση εννέα τρωκτικοκτόνων που περιέχουν διφεθειαλόνη («τα προϊόντα»). Τα ονόματα και οι αριθμοί αναφοράς των προϊόντων στο μητρώο βιοκτόνων («R4BP») παρατίθενται στο παράρτημα της παρούσας απόφασης.
            
         
               (6)
            
            
               Το Ηνωμένο Βασίλειο χορήγησε τις εγκρίσεις στις 20 Απριλίου 2011 (Generation Pat’), στις 26 Απριλίου 2011 (Generation Block) και στις 27 Απριλίου 2011 (Generation Grain’Tech and Rodilon Trio) («οι πρώτες εγκρίσεις»). Τα προϊόντα εγκρίθηκαν υπό περιορισμούς, ώστε να εξασφαλιστεί η τήρηση των όρων του άρθρου 5 της οδηγίας 98/8/ΕΚ στο Ηνωμένο Βασίλειο. Οι περιορισμοί αυτοί δεν περιλαμβάνουν περιορισμό στους εκπαιδευμένους επαγγελματίες χρήστες που κατέχουν άδεια.
            
         
               (7)
            
            
               Ο αιτών υπέβαλε πλήρη αίτηση στη Δανία για την αμοιβαία αναγνώριση των πρώτων εγκρίσεων, στις 9 Ιουνίου 2011 για επτά προϊόντα (Rodilon Paste, Kvit Muse-Pasta, Rodilon Block, Generation Korn’Tech, Rodilon Trio, Kvit Røde Μusekorn και το προϊόν που ονομάζεται Generation Blok) και στις 14 Οκτωβρίου 2011 για δύο προϊόντα (Generation Museblok και Generation Musekorn).
            
         
               (8)
            
            
               Στις 2 Νοεμβρίου 2011, η Δανία γνωστοποίησε στην Επιτροπή, στα άλλα κράτη μέλη και στον αιτούντα την πρότασή της να θέσει περιορισμούς όσον αφορά τις πρώτες εγκρίσεις, σύμφωνα με το άρθρο 4 παράγραφος 4 της οδηγίας 98/8/ΕΚ. Η Δανία πρότεινε την επιβολή στα προϊόντα του περιορισμού να χρησιμοποιούνται από εκπαιδευμένους επαγγελματίες που κατέχουν άδεια.
            
         
               (9)
            
            
               Η Επιτροπή κάλεσε τα άλλα κράτη μέλη και τον αιτούντα να υποβάλουν γραπτώς παρατηρήσεις σχετικά με τη γνωστοποίηση εντός 90 ημερών, σύμφωνα με το άρθρο 27 παράγραφος 1 της οδηγίας 98/8/ΕΚ.
            
         
               (10)
            
            
               Μόνο ο αιτών υπέβαλε παρατηρήσεις εντός της ανωτέρω προθεσμίας. Η γνωστοποίηση συζητήθηκε επίσης μεταξύ αντιπροσώπων της Επιτροπής, αντιπροσώπων των αρμοδίων για τα βιοκτόνα αρχών των κρατών μελών και του αιτούντος στη συνεδρίαση της ομάδας διευκόλυνσης της έγκρισης και της αμοιβαίας αναγνώρισης προϊόντων, της 6-7ης Δεκεμβρίου 2011, καθώς και στη συνεδρίαση των αρμοδίων για τα βιοκτόνα αρχών, της 29ης Φεβρουαρίου-2ας Μαρτίου 2012.
            
         
               (11)
            
            
               Ο αιτών υποστήριξε ότι ο περιορισμός χρήσης από εκπαιδευμένους επαγγελματίες που κατέχουν άδεια δεν δικαιολογείται και δεν θα πρέπει να γίνει δεκτός, δεδομένου ότι τα προϊόντα του είναι επίσης κατάλληλα για την καταπολέμηση των τρωκτικών από μη εκπαιδευμένους επαγγελματίες και από μη επαγγελματίες. Επιπλέον, ο αιτών προέβαλε τα επιχειρήματα ότι τα προϊόντα είναι ετοιμόχρηστα, ότι η περιεκτικότητά τους στο δραστικό συστατικό είναι χαμηλή, ότι υπάρχει αντίδοτο, ότι τα προϊόντα μπορούν εύκολα να φυλάσσονται μακριά από τα παιδιά και από τα μη στοχευόμενα ζώα και ότι οι μη επαγγελματίες χρήστες είναι ικανοί να απομακρύνουν τα νεκρά τρωκτικά και μπορούν να εκπαιδευτούν.
            
         
               (12)
            
            
               Η Επιτροπή σημειώνει ότι, σύμφωνα με την οδηγία 2007/69/ΕΚ, οι εγκρίσεις βιοκτόνων που περιέχουν διφεθειαλόνη υπόκεινται σε όλα τα κατάλληλα και διαθέσιμα μέτρα μετριασμού του κινδύνου, συμπεριλαμβανομένου του περιορισμού της χρήσης μόνο σε επαγγελματική. Η επιστημονική αξιολόγηση που οδήγησε στην έκδοση της οδηγίας 2007/69/ΕΚ κατέληξε στο συμπέρασμα ότι μόνο οι επαγγελματίες χρήστες αναμένεται να ακολουθούν τις οδηγίες που έχουν ως αποτέλεσμα τους σημαντικότερους δυνατούς περιορισμούς της έκθεσης και των κινδύνων. Ο περιορισμός στους επαγγελματίες χρήστες θα πρέπει επομένως να θεωρηθεί, καταρχήν, κατάλληλο μέτρο μετριασμού του κινδύνου. Τα επιχειρήματα που προέβαλε ο αιτών δεν ανατρέπουν το συμπέρασμα αυτό.
            
         
               (13)
            
            
               Επομένως, ελλείψει ενδείξεων περί του αντιθέτου, η Επιτροπή θεωρεί ότι ο περιορισμός στους επαγγελματίες χρήστες αποτελεί κατάλληλο και διαθέσιμο μέτρο μετριασμού του κινδύνου για την έγκριση προϊόντων που περιέχουν διφεθειαλόνη στη Δανία. Το γεγονός ότι το Ηνωμένο Βασίλειο δεν θεώρησε τον περιορισμό αυτό κατάλληλο και διαθέσιμο για τις εγκρίσεις στην επικράτειά του δεν θίγει το εν λόγω συμπέρασμα. Η απόφαση του Ηνωμένου Βασιλείου να επιτρέψει τη μη επαγγελματική χρήση βασίστηκε, ειδικότερα, στον κίνδυνο καθυστέρησης της αντιμετώπισης των επιδρομών τρωκτικών σε κατοικίες, λόγω του κόστους που συνεπάγεται η πρόσληψη εκπαιδευμένων επαγγελματιών, και στους συνακόλουθους κινδύνους για τη δημόσια υγεία. Η Δανία, όμως, εξήγησε ότι ο κίνδυνος αυτός είναι λιγότερο εκτεταμένος στη χώρα, χάρη στην ύπαρξη συστήματος υποχρεωτικής αναφοράς των επιδρομών επιμύων και χρηματοδοτούμενης από τα φορολογικά έσοδα καταπολέμησης από εκπαιδευμένους επαγγελματίες, σε συνδυασμό με την πρόσβαση του ευρέος κοινού σε εναλλακτικές μεθόδους καταπολέμησης των μικρών επιδρομών ποντικών.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Δανία μπορεί να θέτει στις εγκρίσεις σύμφωνα με το άρθρο 4 της οδηγίας 98/8/ΕΚ, για τα προϊόντα που αναφέρονται στο παράρτημα της παρούσας απόφασης, περιορισμό χρήσης από εκπαιδευμένους επαγγελματίες που κατέχουν άδεια.
   Άρθρο 2
   Η παρούσα απόφαση απευθύνεται στο Βασίλειο της Δανίας.
   
      Βρυξέλλες, 18 Ιουνίου 2012.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 123 της 24.4.1998, σ. 1.
   
      (2)  ΕΕ L 312 της 30.11.2007, σ. 23.
   
      ΠΑΡΑΡΤΗΜΑ
      
         Προϊόντα για τα οποία η Δανία μπορεί να θέτει στις εγκρίσεις σύμφωνα με το άρθρο 4 της οδηγίας 98/8/ΕΚ περιορισμό χρήσης από εκπαιδευμένους επαγγελματίες που κατέχουν άδεια
      
      
                  Όνομα προϊόντος στο Ηνωμένο Βασίλειο
               
               
                  Αριθμός αναφοράς της αίτησης προς το Ηνωμένο Βασίλειο στο μητρώο R4BP
               
               
                  Όνομα προϊόντος στη Δανία
               
               
                  Αριθμός αναφοράς της αίτησης προς τη Δανία στο μητρώο R4BP
               
            
                  Generation Block
               
               
                  2009/4329/3928/UK/AA/4786
               
               
                  Generation Blok
               
               
                  2011/4329/3928/DK/MA/18746
               
            
                  Generation Block
               
               
                  2009/4329/3928/UK/AA/4786
               
               
                  Rodilon Block
               
               
                  2009/4329/3928/DK/MA/5109
               
            
                  Generation Block
               
               
                  2009/4329/3928/UK/AA/4786
               
               
                  Generation Museblok
               
               
                  2009/4329/3928/DK/MA/5089
               
            
                  Generation Pat’
               
               
                  2009/4329/3926/UK/AA/4788
               
               
                  Rodilon Paste
               
               
                  2009/4329/3926/DK/MA/5111
               
            
                  Generation Pat’
               
               
                  2009/4329/3926/UK/AA/4788
               
               
                  Kvit Muse Pasta
               
               
                  2010/4329/3926/DK/MA/16305
               
            
                  Generation Grain’Tech
               
               
                  2009/4329/3929/UK/AA/4785
               
               
                  Generation Korn’Tech
               
               
                  2011/4329/3929/DK/MA/18745
               
            
                  Generation Grain’Tech
               
               
                  2009/4329/3929/UK/AA/4785
               
               
                  Generation Musekorn
               
               
                  2009/4329/3929/DK/MA/5125
               
            
                  Rodilon Trio
               
               
                  2009/4329/3930/UK/AA/4792
               
               
                  Rodilon Trio
               
               
                  2010/4329/3930/DK/MA/5108
               
            
                  Rodilon Trio
               
               
                  2009/4329/3930/UK/AA/4792
               
               
                  Kvit Røde Musekorn
               
               
                  2010/4329/3930/DK/MA/16306